**LOKOSTRELSKI KLUB TURJAK**

Turjak 17, 1311 TURJAK

**POROČILO ZA LETO 2018**

1. **Članstvo in organizacija**

Celotno tekmovalno leto delujemo z nepopolno kadrovsko zasedbo izvršilnega odbora in posameznih funkcij (selektor, gospodar, blagajnik, organizator tekem), nosilcev nalog in vodij tekem. Sprotna menjava zadolžitev je zahtevala preobremenitev posameznikov in ne malo slabo volje. Odsotna je prostovoljnost javljanja k delavnim akcijam in prepogosto zastavljeno vprašanje »ali sem samo jaz član ?«

Da bi motivirali aktivnost članstva je IO že v januarju sprejel »Izvedbeni delovni plan po lokacijah in nosilcih za leto 2018«. Realizacija je bila zadovoljiva, nekaj je bilo tudi objektivnih opravičil. Posamezniki so odklonili sodelovanje in zapretili z izstopom iz kluba.

Dvakrat nas je doletela vremenska nesreča (močna nevihta) in razkrila streho na objektu hrambe lokostrelske opreme na Gradežu. Popravila smo opravili s pretežno prostovoljnim delom in najetim strokovnjakom, materialne stroške pa je prispevala občina.

Povprečno stanje članstva v letu 2018 je bilo od 48 do 52 članov, vendar pa je le 17 članov pridobilo tekmovalno licenco LZS ( pogoj tekmovanje na uradnih pokalnih tekmah, udeležba na PTL in prijateljskih tekmah ne šteje). Struktura članstva po kategorijah in stilih se nagiba v članski in tradicionalni razred (veterani in dolgi lok). Stanje koncem leta je naslednje.

Starostna struktura: do 14 let 8 članov

 do 10 let 7 članov

 do 50 let 17 članov

 nad 50 let 16 članov

Skupno število 48 članov (stanje 21.12.2018).

Samo članstvo se bo sčistilo s plačilom članarine za leto 2019 pred občnim zborom, predvidoma februarja 2019. Članstvo v klubu je seveda prostovoljno, s članstvom pa se prevzemajo tudi obveznosti.

Včlanjevanje novih članov je zadovoljivo. Tekom leta smo včlanili 7 novih članov.

Članarina je bila za člane 30,00 za ostale pa 10,00 EUR.

Izobraževanje ni steklo, ker zveza ni razpisala pričakovanega tečaja za organizatorja tekem niti učitelja lokostrelstva. Tako že drugo leto zapored nismo zmanjšali zaostanka v izobraževanju. Licenco vaditeljev lokostrelstva so potrdili v letu 2018 le trije vaditelji.

Promocijo lokostrelstva smo zmanjšali zaradi zaprtja gradu. Izostale so šolske skupine in posamezni izletniki. Sodelovanje na Gradežu je tradicionalno dobro, obisk in zanimanje mladine , pa tudi odraslih je veliko. Naši člani so v srednjeveških kostimih nastopili tudi v Žužemberku in na Taboru.

Zadnji dve leti smo v dogovoru z DOD Gradež postavili na naši shrambi zgledne jaslice.

Posodobljena spletna stran je primerno obiskana, je pa še premalo izkoristimo za medsebojno obveščanje in dogovarjanje za aktivnosti. Udeležencev s članki in obvestili je premalo. Enako je tudi z javljanje v občinsko glasilo Trobla, povsem pa smo odsotni s članki v javnih glasilih, čeprav imamo zanimive vsebine.

Tudi v letu 2018 smo kandidirali na občinskem razpisu za financiranje športnih dejavnosti in z občino sklenili medsebojno pogodbo. Na podlagi izvajanih programov smo na podlagi poročil in zahtevane dokumentacije dogovorjeno v celoti izvedli in prejeli dogovorjena denarna sredstva.

1. **Vadba in tekmovanja**

Z občino vsako leto sklenemo pogodbo o pogojih in financiranju najema dela športne dvorane za izvedbo lokostrelske vadbe v zimskem obdobju, na podlagi javnega razpisa. Ker uporabljamo dvorano preko Novega leta imamo pogodbo za spomladanski del in v drugi pogodbi za jesenski del (razpisi so vezani na koledarski občinski proračun).V letu 2018 smo najeli tudi malo dvorano v pritličju za vadbo najmlajših, saj je strelna daljava možna le do 10 metrov. Dvorano smo opremili za potrebe varne vadbe. Za enkrat se izvaja vadba le eno uro tedensko, v kolikor pa bo nastala potreba bomo poiskali rešitve.

Zimski trening je prilagojen Dvoranskemu pokalu (tekmovanje traja od oktobra do februarja naslednjega leta) in prilagojen daljavi 18 metrov.

Letni trening izvajamo na stalnih vadiščih. Tarčno in začetniško vadbo na vadbišču Bajer. V gozdu v neposredni bližini 3-D vadbo. Proga za trening 3-D je postavljen od aprila do Božične tekme. Vadba za disciplino AH se je izvajala na posebni progi za AH okoli gradu. Obvezen trening je bil določen enkrat tedensko. Vadba je na vadiščih dovoljena vsak dan brez urnih omejitev.

V letu 2018 smo izvedli naslednje tekme:

* 03.junija tekmo za Slovenski 3-D pokal
* 02.septembra tekmo za Pokal tradicionalnih lokov
* 26.decembra tradicionalno Božično tekmo

Tekme smo izvedli brez napak in v zadovoljstvo tekmovalcev, posebno je bila uspešna Božična tekma. Oskrbo tekmovalcev urejamo v sodelovanju z gostiščem Rozika.

Lokostrelske delavnice smo izvajali pod pogojem pokritja stroškov. Nismo uspeli postaviti fiksna stojala za izvedbo lokostrelskih delavnic na Gradežu. Zaradi zaprtja gradu, pa tudi nismo izvajali v počitniškem času delavnic v Valeti in gradu.

Naši člani so tekmovali širom Slovenije na vseh pokalnih in prijateljski tekmah. Naj številčnejša je udeležba na dvoranskih tekmah in 3-D tekmovanjih.

Izpostaviti moramo najuspešnejše uvrstitve:

Slovenski tarčni pokal: Mohorčič Anton, SL, člani 1.mesto

Slovenski dvoranski pokal: Kovačič Božo, DL, veterani 3.mesto

Slovenski AH pokal: Ana Pajntar, DL, člnica 2.mesto

Slovenski 3-D pokal: Goršič Edo , SL, član 1.mesto

 Državni absolutni prvak,nosilec članskega rekorda in državne kategorizacije

 Vrančič Aleš, DL, član 3.mesto

 Dolšak Irena, DL, članica 1.mesto

 Koritnik Jakob ,DL, mladinec 1.mesto

 Dolšak Tilen, DL, kadet 1.mesto

 Fink Petra ,GL, deklice 1.mesto

 Lužar Lukas, DL, dečki 2.mesto

 Petrič Jakob, DL- dečki 3.mesto

Pokal tradicionalnih lokov: Ahac Liam ,DL-liliput 1.mesto

 Vrančič Aleš, DL, člani 3.mesto

V Jadranskem pokalu nismo dosegli vidnih mest.

1. **Vzdrževanje in nabava opreme**

Naše osrednje naloge so bile nadaljnje urejanje lokacije Gradež (shramba in okolica, fiksna ozadja za delavnice, sanacija poškodb objekta in ruševin po viharju) in ureditev tekmovalne proge AH okoli gradu. Za ureditev okolice shrambe smo zaprosili za material na občino, od tam pa smo prejeli negativne odgovore in prazne obljube. Zato smo aktivnosti prilagodili možnostim.

Aktivnosti na urejanju tekmovalne proge AH okoli gradu pa so dobro stekle. Obnovili ali zamenjali smo strehe na vseh 24 tarčah in pričeli urejati stezo, predvsem stopnice na najstrmejših delih. Med letom smo opravili več košenj in urejanje trase in tarč (lica).

Posebnih nabav opreme zaradi nezmožnosti pokriti udeležbo kluba ( 70 %) pri financiranju v opremo nismo izvedli. Nabavili smo samo 5 tarč 3-D, da smo lahko izvedli tekmo za SLO 3-D pokal. Nabavili smo tudi dva ozadja za opremo male telovadnice, ostalo opremo pa smo sami izdelali (stojala za tarče in loke, montažo zaščitne mreže in ostalo).

Izvršni odbor je za čim boljšo izvedbo potrebnih nalog izdelal podroben načrt z lokacijami, nosilci, termini, ki pa ga nismo v celoti uresničili. Z razlogi se bomo soočili na občnem zboru.

Turjak, januar 2019.

 Predsednik LK Turjak:

 Božo Kovačič